****

JELGAVAS NOVADA PAŠVALDĪBA

|  |
| --- |
| Rīcības programma: “Priekšlaicīgas mācību pārtraukšanas prevencijas sistēma un ieviešanas plāns 2024.-2028. gadam” |

# **Satura rādītājs**

[Satura rādītājs 1](#_Toc149651917)

[Anotācija 2](#_Toc149651918)

[1. Esošās situācijas izvērtējums 3](#_Toc149651919)

[**1.1.** **Esošā situācija pašvaldībā PMP prevencijas jomā** 3](#_Toc149651920)

[1.1.1. Izglītības pakalpojumu pieejamība 3](#_Toc149651921)

[1.1.2. Speciālās pamatizglītības programmu pieejamība 4](#_Toc149651922)

[1.1.3. Interešu izglītības pieejamība 5](#_Toc149651923)

[1.1.4. Pašvaldības atbalsts izglītojamajiem 6](#_Toc149651924)

[1.1.5. Darbs ar jaunatni 7](#_Toc149651925)

[1.1.6. Projekta “Pumpurs” pieredze pašvaldībā 8](#_Toc149651926)

[1.1.7. PMP riska rādītāji pašvaldībā 10](#_Toc149651927)

[1.1.8. Sociālā situācija un sociālais atbalsts ģimenēm ar bērniem 12](#_Toc149651928)

[1.1.9. Pašvaldības policijas prevencijas darbs 14](#_Toc149651929)

[**1.2.** **PMP prevencijas starpinstitūciju sadarbības modelis** 14](#_Toc149651930)

[**1.3.** **Esošās situācijas SVID analīze** 15](#_Toc149651931)

[2. PMP prevencijas stratēģija un rīcības plāns 17](#_Toc149651932)

[**2.1.** **Stratēģiskie mērķi** 17](#_Toc149651934)

[**2.2.** **Rīcības plāns** 21](#_Toc149651935)

[**2.3.** **PMP prevencijas rīcības plāna ieviešanas uzraudzība un pārskatīšana** 28](#_Toc149651936)

# **Anotācija**

Rīcības programma “Priekšlaicīgas mācību pārtraukšanas prevencijas sistēma un ieviešanas plāns 2024.-2028.gadam” (turpmāk – Programma) ir izstrādāta kā viena no pašvaldības izglītības ekosistēmas sastāvdaļām. Programmas mērķis ir pilnveidot Jelgavas novada pašvaldības (turpmāk – pašvaldība) priekšlaicīgas mācību pārtraukšanas (turpmāk – PMP) prevencijas sistēmu un noteikt īstenojamo pasākumu un procesu kopumu, lai veicinātu izglītības sistēmas kvalitātes pilnveidi, mazinātu atstumtības risku un veicinātu ikviena izglītojamā ilgtspējīgas izaugsmes iespējas.

Programma ir vidēja termiņa pašvaldības līmeņa plānošanas dokuments, kurā analizēta PMP aktualitāte Jelgavas novadā un noteikti PMP mazināšanas mērķi un uzdevumi, īstenojamās PMP prevencijas aktivitātes, PMP prevencijas darbā iesaistītās puses un to lomas, PMP prevencijas sistēmas pārvaldība, kā arī definēti sasniedzamie rezultāti. Dokumenta izstrāde ir nepieciešama, lai pašvaldība piedalītos Eiropas Savienības fondu pasākumos periodā līdz 2027. gadam, kas vērsti uz izglītības kvalitātes un pieejamības veicināšanu, kā arī sociālās atstumtības un nevienlīdzības mazināšanu, t.sk. darbības programmas 4.2.3.1. SAM pasākumā “Integrēta "skola-kopiena" sadarbības programma atstumtības riska mazināšanai izglītības iestādēs” un programmas finansējuma iegūšanai.

Programmas izstrādi laikā no 2023. gada 13. aprīļa līdz 26.oktobrim īstenoja izveidotā pašvaldības speciālistu darba grupa:

* darba grupas vadītāja Ilze Brakmane, Izglītības pārvaldes Izglītības atbalsta nodaļas vadītāja,
* Alda Bite, Izglītības pārvaldes galvenā speciāliste bērnu tiesību aizsardzības jomā, Starpinstitucionālās sadarbības vienības vadītāja
* Ineta Sauša, Izglītības pārvaldes Izglītības programmu nodaļas vadītāja,
* Valters Siksna, Izglītības pārvaldes Jaunatnes lietu nodaļas vadītājs,
* Ilze Āna, Sociālā dienesta vadītāja,
* Solveiga Alksne, Bāriņtiesas priekšsēdētāja,
* Inga Eihentāle, Izglītības pārvaldes galvenā speciāliste, mācību jomas - plašāka skolēna izglītības pieredze – koordinatore,
* Aiva Grosbārte, Pašvaldības policijas inspektore,
* Eva Fišere, Vircavas pamatskolas direktore.

Programma ir izstrādāta ar Eiropas Savienības fondu darbības programmas “Izaugsme un nodarbinātība” 8.3.4. specifiskā atbalsta mērķa “Samazināt priekšlaicīgu mācību pārtraukšanu, īstenojot preventīvus un intervences pasākumus” projekta Nr. 8.3.4.0/16/I/001 “Atbalsts priekšlaicīgas mācību pārtraukšanas samazināšanai” ietvaros sniegto konsultatīvo un metodisko atbalstu.

# **Esošās situācijas izvērtējums**

Pašvaldībai ir jānodrošina, lai tās dibinātajās un teritorijā izvietotajās izglītības iestādēs tiktu īstenots kvalitatīvs izglītības process un tās teritorijā deklarētie obligātās izglītības vecumposma izglītojamie iegūtu izglītību. PMP ir nozīmīga un sarežģīta problēma, kura aktualizējas tad, kad bērns vai jaunietis pakāpeniski atsvešinās no izglītības iestādes un negatīva scenārija rezultātā var pārtraukt mācības. Bērni un jaunieši, kuri pārtrauc mācības, nereti nonāk sociāli un ekonomiski nelabvēlīgākā situācijā, salīdzinot ar tiem, kuri iegūst izglītību.

► Individuālā līmenī PMP sekas var ietekmēt bērnu vai jaunieti visa mūža garumā, nopietni ierobežojot personisko izaugsmi un panākumu gūšanu profesionālajā jomā, mazinot iespējas iesaistīties sabiedriskajā, kultūras un ekonomiskajā dzīvē. Šie aspekti ievērojami palielina individuālo bezdarba, nabadzības un sociālās atstumtības risku un negatīvi ietekmē indivīda labklājību un veselību visas dzīves laikā.

► Sabiedrībā kopumā mācību pārtraukšana padziļina nabadzību un sociālo izolētību un rada ievērojamas sociālās un ekonomiskās izmaksas.

PMP prevencijas sistēma, kas nodrošina dažādu speciālistu un dienestu koordinētu iesaisti, ir nozīmīgs priekšnosacījums PMP gadījumu un PMP risku samazināšanai. Efektīvas PMP prevencijas sistēmas, kas nodrošina dažādu iesaistīto pušu atbildīgu līdzdalību un koordinētu resursu ieguldīšanu PMP prevencijas darbā, izveide ir viens no būtiskiem pašvaldības uzdevumiem.

Šajā nodaļā analizēti ar PMP risku saistīti rādītāji Jelgavas novadā un raksturota līdzšinējā pašvaldības pieredze PMP prevencijas pasākumu īstenošanā. Nodaļā apskatīta esošā kārtība starpinstitūciju sadarbībā PMP problemātikas risināšanai un sniegts esošās situācijas izvērtējums.

* 1. **Esošā situācija pašvaldībā PMP prevencijas jomā**

Jelgavas novads, atbilstoši tagadējai administratīvajai teritorijai, tika izveidots 2021. gada 1. jūlijā Latvijas teritoriālās reformas ietvaros, sevī apvienojot līdzšinējos Jelgavas novadu un Ozolnieku novadu. Jelgavas novadu veido 16 pagasti: Cenu, Elejas, Glūdas, Jaunsvirlaukas, Kalnciema, Lielplatones, Līvbērzes, Platones, Salgales, Ozolnieku, Sesavas, Svētes, Valgundes, Vilces, Vircavas un Zaļenieku pagasts. Katrs pagasts iedalās lauku teritorijās un ciemos.

Pieredze PMP prevencijas jomā bijušajos Jelgavas un Ozolnieku novados bija atšķirīga, tādēļ situācijas analīze balstīta uz periodu kopš novadu apvienošanās. Jāņem vērā, ka šajā periodā situāciju ir ietekmējusi arī koronavīrusa izraisītās slimības COVID-19 (turpmāk – COVID-19) pandēmija un ar to saistītās izmaiņas izglītības procesa organizācijā, kas varētu būt atstājusi ietekmi arī uz PMP rādītājiem. Lai arī PMP agrīnie cēloņi var parādīties jau pirmsskolas vecumā, tomēr šī Programma prioritāri ir veidota prevencijas sistēmas pilnveidošanai skolas vecuma izglītojamajiem un precīzāk – tā kā saskaņā ar Izglītības likumu obligāta ir pamatizglītības iegūšana, tad Programma veidota **vispārizglītojošo skolu pamatskolas periodam.**

### Izglītības pakalpojumu pieejamība

Jelgavas novadā ir **16 vispārizglītojošās izglītības iestādes** un **5 profesionālās ievirzes izglītības iestādes**, nodrošinot izglītojamajiem izglītības pieejamību tuvāk dzīvesvietai. Jelgavas novada Neklātienes vidusskolā mācības tiek īstenotas tālmācībā.

2022./2023.m.g. Jelgavas novada izglītības iestādēs mācījās **2984 1.-9.klašu izglītojamie**.

1.1. tabula: Izglītības iestādes un izglītojamo skaits 1.-9. klasē uz 1.09.2022.

Avots: VIIS

|  |  |  |
| --- | --- | --- |
| Iestādes tips | Nosaukums | Izglītojamo skaits |
| *1* | *2* | *3* |
| Vidusskolas | Elejas vidusskola | 276 |
| Jelgavas novada Neklātienes vidusskola | 58 |
| Kalnciema vidusskola | 204 |
| Ozolnieku vidusskola | 694 |
| Zaļenieku komerciālā un amatniecības vidusskola | 143 |
| Pamatskolas | Aizupes pamatskola | 214 |
| Garozas pamatskola | 89 |
| Kalnciema pagasta pamatskola | 89 |
| Līvbērzes pamatskola | 113 |
| Sesavas pamatskola | 69 |
| Šķibes pamatskola | 140 |
| Staļģenes pamatskola | 212 |
| Svētes pamatskola | 202 |
| Teteles pamatskola | 202 |
| Vilces pamatskola | 77 |
| Vircavas pamatskola | 202 |
| Profesionālās ievirzes skolas | Jelgavas novada Mūzikas un mākslas skola | 354 |
| Ozolnieku Mūzikas skola | 107 |
| Salgales Mūzikas un mākslas skola | 71 |
| Ozolnieku Sporta skola | 387 |
| Jelgavas novada Sporta centrs | 490 |

### Speciālās pamatizglītības programmu pieejamība

13 pašvaldības izglītības iestādēs ir licencēta un tiek īstenota viena vai vairākas speciālās izglītības programmas. **5,58%** no Jelgavas novada izglītojamo skaita mācās **speciālās pamatizglītības programmās,** kas ir integrētas vispārizglītojošo skolu programmās.

1.2. tabula: Izglītojamo skaits speciālās pamatizglītības programmās 2022./2023.m.g.

 Avots: Jelgavas novada Izglītības pārvalde

|  |  |
| --- | --- |
| Speciālās pamatizglītības programma | Izglītojamo skaits (kopā visās izglītības iestādēs) |
| *1* | *2* |
| 21015611 | 150 |
| 21015811 | 9 |
| 21015911 | 1 |

Pašvaldībā ir pamatskola - **Lielplatones pamatskola - atbalsta centrs**, kurā tiek realizētas tikai speciālās pamatizglītības programmas (speciālās pamatizglītības programma izglītojamajiem ar garīgās attīstības traucējumiem un speciālās pamatizglītības programma izglītojamajiem ar smagiem garīgās attīstības traucējumiem vai vairākiem smagiem attīstības traucējumiem) un izglītību iespējams turpināt profesionālās pamatizglītības programmās „Būvdarbi” un „Ēdināšanas pakalpojumi”.

### Interešu izglītības pieejamība

Jelgavas novadā bērnu un jauniešu interešu izglītību realizē pirmsskolas izglītības iestādes, vispārizglītojošās skolas, profesionālās ievirzes izglītības iestādes, kā arī daži kultūras nami. Jelgavas novadā 2023./2024.mācību gadā tiek īstenotas **213 bezmaksas interešu izglītības programmas** bērniem un jauniešiem vecumā no 7 - 18 gadiem (no tiem 210 realizē vispārizglītojošās skolas, 3- kultūras nami) . Pašvaldība nodrošina Staļģenes mazpulka darbību, sešās skolās darbojas sporta un tūrisma pulciņš "Izdzīvošana". Pašvaldība finansē novada apvienotā skolēnu kora "Asni" darbību, pie kultūras iestādēm darbojas 2 jauniešu teātri un jauniešu koris. Pašvaldība nodrošina peldētapmācību Jelgavas valstspilsētas un Dobeles pilsētas peldbaseinos. Kopējie dati par izglītojamo skaitu interešu izglītības programmās liecina, ka viens izglītojamais piedalās vairāk kā vienā interešu izglītības programmā, tomēr noteikti sastopami ir arī tādi bērni un jaunieši, kuri neiesaistās nevienā interešu izglītības pulciņā.

1.3. tabula: Izglītojamo skaits interešu izglītības programmās 2022./2023.m.g.

Avots: Jelgavas novada Izglītības pārvalde

|  |  |  |  |  |  |  |
| --- | --- | --- | --- | --- | --- | --- |
| Nr. | Izglītības iestāde | Kopā | Kultūrizglītība | STEM\*jomā | Sports | Cits |
| *1* | *2* | *3* | *4* | *5* | *6* | *7* |
| 1 | Sesavas pamatskola | **146** | 87 | 11 | 48 | 0 |
| 2 | Elejas vidusskola | **298** | 205 | 9 | 60 | 24 |
| 3 | Vilces pamatskola | **119** | 75 | 8 | 36 | 0 |
| 4 | Vircavas pamatskola | **269** | 219 | 27 | 23 | 0 |
| 5 | Staļģenes pamatskola | **278** | 128 | 41 | 109 | 0 |
| 6 | Svētes pamatskola | **167** | 167 | 0 | 0 | 0 |
| 7 | Zaļenieku komerciālā un amatniecības vidusskola  | **577** | 141 | 377 | 51 | 8 |
| 8 | Šķibes pamatskola | **170** | 29 | 53 | 59 | 29 |
| 9 | Līvbērzes pamatskola | **123** | 50 | 9 | 56 | 8 |
| 10 | Aizupes pamatskola | **260** | 189 | 47 | 24 | 0 |
| 11 | Kalnciema pagasta pamatskola | **254** | 95 | 51 | 93 | 15 |
| 12 | Kalnciema vidusskola | **289** | 160 | 57 | 54 | 18 |
| 13 | Ozolnieku vidusskola | **370** | 200 | 95 | 0 | 75 |
| 14 | Teteles pamatskola | **92** | 42 | 25 | 0 | 25 |
| 15 | Garozas pamatskola | **123** | 39 | 46 | 11 | 27 |
| 16 | Ozolnieku Sporta skola | **56** | - | - | 56 | - |
| 17 | Ozolnieku Mūzikas skola | **39** | 39 | - | - | - |
| 18 | Salgales Mūzikas un mākslas skola | **33** | 33 | - | - | - |
|  | **KOPĀ** | **3663** | **1898** | **856** | **680** | **229** |
| **\* -** dabaszinātnes, tehnoloģijas, inženierzinātnes, matemātika |

### Pašvaldības atbalsts izglītojamajiem

Pašvaldība sniedz dažāda veida **atbalstu izglītības nodrošināšanai** izglītojamajiem un ģimenēm[[1]](#footnote-2):

* Pašvaldība sedz transporta izmaksas valsts finansētās kultūrizglītības programmas "Latvijas skolas soma" īstenošanai;
* Pašvaldība piešķir pašvaldības transportu mācību ekskursijām;
* Pašvaldība nodrošina ar transportu dalībai mācību priekšmetu olimpiādēs, konkursos un starptautiskos projektos, sporta sacensībās u.tml.;
* vienu reizi gadā konkursa kārtībā piešķir līdzfinansējumu dalībai izglītojošā nometnē vai meistarklasē līdz 300 EUR vienam skolēnam vecumā no 13-18 gadiem;
* vienreizēju 50 EUR pabalstu katram skolēnam no daudzbērnu ģimenes mācību gada uzsākšanai;
* vienreizēju 30 EUR pabalstu katram skolēnam no ģimenes ar maznodrošinātā vai trūcīgā statusu.

Pašvaldība sedz **pusdienu izmaksas** izglītības iestādē pilnā apmērā 5.-9. klašu izglītojamajiem no daudzbērnu ģimenēm, audžuģimenēm, ārpus ģimenes aprūpē esošām personām, ģimenēm ar bērniem ar invaliditāti, maznodrošinātām un trūcīgām ģimenēm. Pārējiem 5.-9. klašu izglītojamajiem Pašvaldība kompensē pusdienu izdevumus 1 EUR apmērā.

Pašvaldības dibinātajās pirmsskolas izglītības iestādēs **ēdināšanas maksas atvieglojumi** 100 % apmērāpusdienām (brokastis un launagu apmaksā izglītojamā likumiskais pārstāvis) tiek nodrošināti izglītojamajiem, ja izglītojamā un vismaz viena no viņa likumiskajiem pārstāvjiem deklarētā dzīvesvieta ir Pašvaldības administratīvajā teritorijā.

Pašvaldības teritorijā tiek nodrošināts **bezmaksas sabiedriskais transports** visiem bērniem, bet vietās, kur sabiedriskais transports nekursē, tiek nodrošināts **pašvaldības transports**. Izglītības iestādēs transporta kursēšanas laiki tiek pielāgoti mācību laikam un interešu izglītības nodarbībām. Ja izglītojamais apgūst speciālās izglītības programmu citas pašvaldības administratīvajā teritorijā, tad pašvaldība 100% apmērā sedz ceļa izdevumus uz/no izglītības iestādi.

Par bērnu un jauniešu labjūtību un motivāciju izglītības iestādēs rūpējas **atbalsta personāls** – izglītības psihologs, speciālais pedagogs, logopēds, sociālais pedagogs, karjeras konsultants. Tikai 3 pašvaldības izglītības iestādēs ir pieejami visi atbalsta speciālisti.

1.4. tabula: Atbalsta speciālistu likmes Jelgavas novada izglītības iestādēs, dati uz 01.05.2023 Avots: VIIS

| Nr. | Izglītības iestāde | Psihologs | Speciālais pedagogs | Logopēds | Sociālais pedagogs | Pedagogs karjeras konsultants |
| --- | --- | --- | --- | --- | --- | --- |
| *1* | *2* | *3* | *4* | *5* | *6* | *7* |
| 1 | Aizupes pamatskola | 0,5 |   | 0,6 | 0,6 | 0,4 |
| 2 | Elejas vidusskola | 1,0 | 0,3 | 1,0 | 1,0 | 0,1 |
| 3 | Garozas pamatskola | 0,5 | 0,3 | 0,02 |   | 0,2 |
| 4 | Kalnciema pagasta pamatskola | 0,5 |   | 0,4 |   | 0,1 |
| 5 | Kalnciema vidusskola | 0,3 |   | 0,2 | 0,2 | 0,4 |
| 6 | Līvbērzes pamatskola | 0,5\* | 0,4 | 0,4 | 0,5 | 0,2 |
| 7 | Ozolnieku vidusskola | 1,0 | 0,5 | 1,0 | 2,0 | 0,8 |
| 8 | Sesavas pamatskola |   |   |   | 0,1 |   |
| 9 | Staļģenes pamatskola |   |   | 0,5 |   | 0,4 |
| 10 | Svētes pamatskola | 1,0\* | 0,9 | 0,7 | 0,9 | 0,2 |
| 11 | Šķibes pamatskola | 0,2 | 0,3 | 0,3 | 0,5 | 0,1 |
| 12 | Teteles pamatskola | 0,7\* | 1 | 1 | 1,5\* | 0,2 |
| 13 | Vilces pamatskola |   | 0,5 | 0,5 |   | 0,2 |
| 14 | Vircavas pamatskola |   | 0,7 | 0,5 | 1,0 | 0,3 |
| 15 | Zaļenieku komerciālā un amatniecības vidusskola  |   |   |   | 1,0 |   |
|  | **Kopā:** | **4,0** | **4,9** | **7,8** | **7,8** | **3,6** |
| \* - vakance |

### Darbs ar jaunatni

Pašvaldībā mērķtiecīgi un visaptveroši tiek organizēts darbs ar jaunatni, kas ir ļoti nozīmīgi saturīga brīvā laika pavadīšanai jauniešu auditorijai. Jelgavas novadā darbojas **7 jauniešu centri un 7 jauniešu telpas**, kuros strādā jaunatnes darbinieki (kopējās slodžu likmes jaunatnes darbiniekiem ir 8,95, vakantās likmes – 1,35). Darbinieki darbā ar jauniešiem:

1. nodrošina jauniešiem iespēju iegūt dzīvei un darba tirgum nepieciešamās prasmes, zināšanas un kompetences neformālās izglītības ceļā;
2. nodrošina jauniešiem nepieciešamu informāciju, lai palīdzētu pieņemtu labākus lēmumus;
3. aktivizē un atbalsta jauniešu iniciatīvas;
4. piedāvā jauniešiem lietderīgu brīvā laika pavadīšanu.

2022. gadā Jelgavas novadā tika īstenoti kopskaitā **450 neformālās izglītības pasākumi**, kuros piedalījušies arī PMP riska jaunieši, un jauniešu centrus apmeklējuši vidēji **236 PMP riska jaunieši**. Jauniešiem ir iespēja apmeklēt gan novada mēroga organizētos pasākumus, gan arī lokāla mēroga pasākumus. 2022. gadā organizētie novada mēroga pasākumi: “Ziemas prieki” – ziemas orientēšanās pasākums, “Jauniešu diena”, “Zemes stunda”, “Zemes diena”, ”Bootifull” – erudīcijas pasākums, “Aisbergs” – sarunu vakari par jauniešu aktuālām tēmām, “Netradicionālās orientēšanās sacensības”, “Elejas muižas kauss” u.c.

Kopš 2016. gada pašvaldībā tiek īstenots ESF projekts “PROTI un DARI”, kura mērķauditorija ir jaunieši vecumā no 15 līdz 29 gadiem (ieskaitot), kuri nemācās, nestrādā, neapgūst arodu un nav reģistrēti Nodarbinātības valsts aģentūrā kā bezdarbnieki (turpmāk – NEET jaunieši). Jelgavas novadā nav zināms precīzs NEET jauniešu skaits (grupas specifikas dēļ), bet, ņemot par pamatu datus, ka valstī aprēķinātais NEET jauniešu skaits 2022.gadā vecuma grupā no 15-24 gadiem procentuāli no kopskaita bija 8,7%, attiecīgi varētu pieņemt, ka Jelgavas novadā no 3032 jauniešiem, 8,7% būtu 348 NEET jaunieši.

2020. gadā projektā bija iesaistījušies 7 NEET jaunieši, 2021. gadā – 10 jaunieši, 2022. gadā – 17 jaunieši.

1.1. attēls:Darba ar jaunatni resursi Jelgavas novadā, 2022./2023.m.g.

Avots: Jelgavas novada Izglītības pārvalde

### Projekta “Pumpurs” pieredze pašvaldībā

No 2018. līdz 2023. gadam pašvaldības izglītības iestādes piedalījās Eiropas Sociālā fonda projektā Nr. 8.3.4.0/16/I/001 “Atbalsts priekšlaicīgas mācību pārtraukšanas samazināšanai” (projekts “Pumpurs”). Jau kopš paša projekta sākuma 2018./2019. m.g. sākumā dalību projektā uzsāka 13 pašvaldības izglītības iestādes, bet visā projekta laikā tajā **piedalījušās 16 no 18 izglītības iestādēm**.[[2]](#footnote-3) Projektā atbalstu saņēma **1033 Jelgavas novada izglītojamie** un kopumā tie saņēma 6178 atbalsta pasākumus. No izglītojamo skaita pašvaldības izglītības iestādēs, kas piedalījās projektā “Pumpurs”, visā projekta laikā atbalstu saņēma **vidēji 28 % izglītojamie**, bet atsevišķos mācību semestros atbalsta saņēmēju īpatsvars bijis tuvu 40 %.

1.5. tabula: Dalībnieku skaits projektā “Pumpurs” Jelgavas novada izglītības iestādēs, 2018./2019.-2022./2023.m.g.

Avots: Projekts “Pumpurs”

| Dalība projektā | 2018/2019 | 2019/2020 | 2020/2021 | 2021/2022 | 2022/2023 |
| --- | --- | --- | --- | --- | --- |
| 1.semestris | 2.semestris | Brīvlaiks | 1.semestris | 2.semestris | 1.semestris | 2.semestris | 1.semestris | 2.semestris | 1.semestris |
| *1* | *2* | *3* | *4* | *5* | *6* | *7* | *8* | *9* | *10* | *11* |
| Izglītības iestādes | 13 | 13 | 2 | 13 | 12 | 11 | 12 | 15 | 14 | 12 |
| Atbalsta pasākumi izglītojamajiem | 754 | 861 | 38 | 754 | 787 | 874 | 801 | 460 | 427 | 261 |
| Izglītojamo %, kas piedalās projektā\* | n.d. | n.d. | n.d. | 31% | 39% | 38% | 32% | 14% | 13% | n.d. |
| \*Projektā iesaistīto izglītojamo īpatsvars no kopējā izglītojamo skaita Jelgavas novada izglītības iestādēs, kas attiecīgajā periodā piedalās projektā “Pumpurs”. |

Projektā identificētie izglītojamo **PMP riski 76 % gadījumu ir saistīti ar mācību darbu** un izglītības iestādi. Visbiežāk tās ir grūtības mācību satura apguvē, iekavēta mācību satura apguve iepriekšējā izglītības posmā un zemi mācību sasniegumi. **20 %** gadījumos identificēti **ekonomiskie riski**, kas lielākoties saistās ar nepietiekamiem finansiālajiem resursiem pamatvajadzību nodrošināšanai izglītojamo ģimenēs. Tikai 2 % izglītojamo, kas piedalījušies projektā, sastopas ar ģimenes riskiem un 1 % − ar sociālās vides un veselības riskiem, tomēr jāņem vērā, ka projekta rezultātus ietekmēja pieejamie atbalsta pasākumi, tāpēc faktiski abas šīs risku kategorijas varētu būt nozīmīgākas.

1.2. attēls:Projektā “Pumpurs” Jelgavas novada izglītojamajiem identificētās PMP risku grupas, 2018./2019.-2022./2023.m.g.

Avots: Projekts “Pumpurs”

**62 %** no projekta finansējuma Jelgavas novada izglītojamo atbalstam tika novirzīti **individuālajām mācību priekšmetu konsultācijām**, kas visbiežāk ietvēra konsultācijas matemātikā, latviešu valodā un angļu valodā. 24 % projekta finansējuma tika izlietots, nodrošinot atbalsta speciālistu konsultācijas, bet 14  % tika izlietoti izglītojamo ekonomiskam atbalstam.

1.3. attēls: Projekta “Pumpurs” finansējums dalījumā pa atbalsta pasākumu veidiem Jelgavas novada izglītojamajiem, 2018./2019.-2022./2023.m.g.

Avots: Projekts “Pumpurs”

### PMP riska rādītāji pašvaldībā

Mācību pārtraukšana visbiežāk nav spontāns lēmums, bet gan ilgstošs process, kura pazīmes var identificēt jau krietni savlaicīgi (1–3 gadus pirms mācību pārtraukšanas). PMP problemātiku pašvaldībās veido gan izglītības kvalitāte, gan ģimeņu sociāli ekonomiskais stāvoklis, gan jauniešu un viņu vecāku vērtīborientācija un sadarbības kvalitāte starp izglītības iestādēm, pašvaldības un valsts institūcijām, kā arī pašvaldības iespējas nodrošināt jauniešiem pieeju neformālās izglītības veidiem. Pētījumi apliecina, ka galvenie PMP riski ar izteikti nozīmīgu ietekmi uz mācību pārtraukšanu visos izglītības posmos ir – **zems mācību sniegums, mācību kavējumi, atkārtots mācību gads, konfliktsituācijas izglītības iestādēs, zems ģimenes sociālekonomiskais stāvoklis un vecāku sociāli emocionālā nekompetence**.

2020./2021. un 2021./2022. m.g. tikai aptuveni **3% Jelgavas novada izglītojamie pabeidza 9. klasi ar liecību**. 2022./2023.m.g. šis rādītājs ir būtiski pieaudzis (9,3 %). Tam kā iemesls varētu būt vairāki faktori: 2022./2023.m.g. pirmo reizi 9. klasēs tika ieviesti centralizētie eksāmeni; iespējamās pandēmijas sekas ir pamatzināšanu trūkums, pazeminājusies mācību motivācija un regulāra, sistemātiska mācību darba trūkums. Vidēji teju **5 % izglītojamo mācās pagarinātajā gadā**, tomēr arī šis rādītājs 2022./2023. m.g. ir ievērojami pieaudzis. Kā augsts rādītājs vērtējams arī **izglītojamo īpatsvars, kas ilgstoši un neattaisnoti kavē mācības - vidēji 7 %** trīs gadu periodā. Vērtējot izglītojamos ar ilgstošiem mācību stundu kavējumiem, biežākie mācību stundu kavējumu cēloņi ir: zināšanu trūkums (nav iepriekš apgūtas zināšanas, bez kurām jauno mācību vielu izglītojamais nespēj izprast), izglītojamā motivācijas trūkums, vecāku nespēja disciplinēt bērnu, konflikti ar vienaudžiem un/vai pedagogiem, datorspēļu atkarība, nepiemērots dienas režīms).

1.6. tabula: PMP riska indikatori Jelgavas novada izglītojamajiem, 2020./2021.-2022./2023.m.g.

Avots: VIIS

| Rādītājs | 2020/2021 | 2021/2022 | 2022/2023 |
| --- | --- | --- | --- |
| skaits | % | skaits | % | skaits | % |
| *1* | *2* | *3* | *4* | *5* | *6* | *7* |
| Izglītojamie, kuri pēc 9.klases beiguši mācības ar liecību | 9 | 3,38% | 7 | 2,71% | 29 | 9,3% |
| Izglītojamie, kuri palikuši uz otru gadu 1.-8.kl. | 7 | 0,25% | 6 | 0,20% | 10 | 0,65% |
| Izglītojamie, kas mācās pagarinātajā mācību gadā | 135 | 4,72% | 145 | 4,82% | 181 | 11,6% |
| Izglītojamie, kuri ilgstoši neattaisnoti kavējuši mācības (virs 20 neattaisnotām mācību stundām) | 247 | 8,63% | 200 | 6,64% | 176 | 5,60% |

Mācību snieguma analīze norāda uz 1.-9. klašu izglītojamo proporciju, kas mācību gada noslēgumā uzrāda zemu sniegumu (nepietiekams vērtējums).

1.7. tabula: Izglītojamo skaits ar nepietiekamiem vērtējumiem mācību priekšmetos, 2019./2020.-2021./2022. m.g.

Avots: VIIS

|  |  |  |  |
| --- | --- | --- | --- |
| Mācību gads | Mācību priekšmeti | Izglītojamo skaits | Izglītojamo īpatsvars |
| *1* | *2* | *3* | *4* |
| 2019./2020.m.g. | MatemātikaLatviešu valodaLiteratūra | 612719 | 2.07%0.91%0.64% |
| 2020./2021.m.g. | MatemātikaLatviešu valodaAngļu valodaKrievu valoda | 63272311 | 2.20%0.91%0.78%0.37% |
| 2021./2022.m.g. | MatemātikaLatviešu valodaAngļu valodaVēsture | 57252323 | 1.89%0.83%0.76%0.76% |

Laika periodā no 2023. gada februāra līdz aprīlim tika veikta Jelgavas novada 1.-9. klašu skolēnu **aptauja par labbūtību skolā**. Anketa tika veidota *Edurio* platformā un izsūtīta 17 no 18 pamatskolām (izņemot Jelgavas novada Neklātienes vidusskolu). Aptaujā piedalījās 671 1.-3. klašu skolēni un 1423 4.-9. klašu skolēni, kopā – 2094 skolēni. Pētījuma rezultāti liecina, ka pēdējo 6 mēnešu laikā vardarbību izglītības iestādē piedzīvojuši 58 % 1.-3. klašu skolēni, no kuriem emocionālo vardarbību (apsmēja, apsaukāja, ignorēja u.tml.) piedzīvojuši 47 % skolēnu, bet fizisko vardarbību (iekaustīja, pagrūda, sita u.tml.) – 40 % skolēnu. 62 % pāridarītāju ir bijuši klases biedri, 24 % – citi skolēni no skolas. 4.-9. klašu grupā 46 % skolēnu norāda, ka ir piedzīvojuši vardarbību, no kuriem 31 % piedzīvojuši emocionālo vardarbību un 12 % – fizisko. 29% pāridarītāji ir bijuši klasesbiedri, bet 16 % – citi skolēni no skolas. Aptaujas rezultāti parāda, ka 18 % no tiem, kuri piedzīvojuši vardarbību, nevienam par to nav ziņojuši, jo 12 % uzskata, ka “tāpat nekas nemainīsies”, bet 6 % norāda, ka ir “bail, ka tad apcels vēl vairāk”.

1.8. tabula: Labbūtības rādītāji Jelgavas novada izglītības iestādēs, 2023.g.

Avots: Edurio aptauja

| Rādītājs | 1.-3. klases | 4.-9. klases |
| --- | --- | --- |
| *1* | *2* | *3* |
| Izglītojamo, kuri izglītības iestādē pēdējo 6 mēnešu laikā piedzīvojuši vardarbību: | 58% | 46% |
| *t.sk. emocionālu vardarbību* | *47%* | *31%* |
| *t.sk. fizisku vardarbību* | *40%* | *12%* |

Izzinot emocionālo labbūtību, 44% 1.-3. klašu skolēnu pēdējo 6 mēnešu laikā skolā, vai domājot par skolu, ir sajutuši **stresu vai trauksmi.** No tiem 38 % stresu ir radījusi pārbaudes darbu rakstīšana, 34% – gatavošanās pārbaudes darbiem, 24% – atbildēšana klases priekšā. Stresu vai trauksmi skolā, vai domājot par skolu pēdējo 6 mēnešu laikā ir izjutuši 57 % 4.-9. klašu skolēni. No tiem 54 % stresu ir radījusi pārbaudes darbu rakstīšana, 42 % – gatavošanās pārbaudes darbiem, 35% – jebkāda veida mutiska prezentēšana. Vērtējot savstarpējās **attiecības**, kā pozitīvas un cieņpilnas attiecības ar vecākiem ir vērtējuši 65% 4.-9. klašu izglītojamo, bet ar visiem skolotājiem – tikai 21%.

4.-9. klašu skolēnu aptaujā tika iekļauti arī jautājumi par **fizisko labbūtību.** Viens no noteicošajiem faktoriem jauniešu fiziskās un mentālās veselības attīstībai ir miega kvalitāte. 35% jaunieši atbildēja, ka guļ mazāk par 7 stundām. Apskatot variantu – “cits”, kā biežākā atbilde parādījās 5-6 h, kas ir ļoti kritisks vērtējums, jo, pirmkārt, guļot tik maz stundas netiek sasniegtas visas miega fāzes un, otrkārt, tas ietekmē cilvēka fizioloģisko attīstību un rada nopietnus intelektuālus traucējumus, tādējādi ietekmējot akadēmiskos sasniegumus. Pēc iegūtajām atbildēm var secināt, ka 71% jauniešu, pamostoties jūtas noguruši, no kā var secināt, ka jauniešu miega kvalitāte ir zema. Miega trūkums atstāj būtisku ietekmi uz jauniešu fizisko labsajūtu. 51% jeb 743 respondentu kā biežāko sūdzību min galvassāpes, 35% respondentu –vēdera sāpes un 23% galvas reiboņus, savukārt 17% respondentu min trauksmi, kas varētu būt iespējamās sekas sliktai miega kvalitātei un/vai bezmiegam. 67 % jeb 973 respondenti norādīja, ka savā ikdienā pavada 2 vai vairāk stundas sociālajos tīklos un 38 % jeb 555 respondenti atzīmēja, ka spēlē datorspēles vairāk par 2 stundām dienā. Tātad, šis varētu būt galvenais faktors, kas atstāj lielāko ietekmi uz jauniešu miega kvalitāti.

### Sociālā situācija un sociālais atbalsts ģimenēm ar bērniem

Jelgavas novadā sociālo pakalpojumu un sociālās palīdzības sniegšanu un pakalpojumu administrēšanu nodrošina **Jelgavas novada Sociālais dienests** (turpmāk – sociālais dienests). Laika periodā no 2020. līdz 2022. gadam aktīvs, regulārs **sociālais darbs** tika nodrošināts vidēji 190 ģimenēm ar bērniem gadā. Jelgavas un Ozolnieku novados (tagad – Jelgavas novadā) 2021. gadā ģimeņu ar bērniem, kuras saņem **sociālo palīdzību**, skaits bija 88, bet 2022. gadā – 199.

1.9. tabula: Gimeņu ar bērniem, kuras saņem sociālo palīdzību, skaits tagadējā Jelgavas novada teritorijā, 2021.-2022.g.

Avots: Jelgavas novada Sociālais dienests

| Nr. | Ģimeņu skaits, kas saņem sociālo palīdzību | 2020 | 2021 | 2022 |
| --- | --- | --- | --- | --- |
| *1* | *2* | *3* | *4* | *5* |
| 1 | Ienākumu testēto sociālo palīdzību saņēmušas |  | 88 | 198 |
| *1.1* | *t.sk. ģimenes ar bērniem, kurās vismaz viens no vecākiem ir darbaspējīgs un strādā* |  | *77* | *180* |
| *1.2* | *t.sk. ģimenes ar bērniem, kurās nav neviena darbaspējīga pieaugušā* |  | *11* | *19* |
| 2 | Ienākumu netestēto jeb brīvprātīgās iniciatīvas pabalstus (pašvaldības atbalsts daudzbērnu ģimenēm) | 340 | 490 | 472 |

Sociālā dienesta redzeslokā nepilngadīgas personas nonāk pārsvarā sakarā ar administratīvu pārkāpumu veikšanu (smēķēšana, alkohola lietošana, reti-fiziska vardarbība), kad ar Administratīvās komisijas lēmumu nepilngadīgajam nepiemēro administratīvo sodu, bet piemēro audzinoša rakstura piespiedu līdzekļus. Tāpat par nepilngadīgo, kas veicis dažāda veida pārkāpumus sociālais dienests savas kompetences ietvaros saņem informāciju no Valsts policijas, pašvaldības policijas, Valsts probācijas dienesta un citām institūcijām.

Laikā no 2020. līdz 2022. gadam ir uzsāktas 93 **nepilngadīgo profilakses lietas** (2020.g. – 10 lietas, 2021.g. – 24 lietas, 2022.g. – 59 lietas). Bērnu tiesību aizsardzības likuma 58. panta kārtībā nepilngadīgajiem profilakses lietas ietvaros, piesaistot speciālistus, tiek realizētas uzvedības **sociālās korekcijas programmas**. Laika posmā no 2020. gada līdz 2022. gada beigām nepilngadīgajiem realizētas 30 uzvedības sociālās korekcijas programmas (2020.g. – 6 programmas, 2021.g. – 14 programmas, 2022.g. – 10 programmas).

Sociālā dienestā viena no struktūrvienībām ir Atbalsta nodaļa, kurā pieejami **speciālisti**:

* sociālais darbinieks darbam ar ģimeni ar bērniem (3 darbinieki);
* ģimenes asistents (3 darbinieki);
* sociālais darbinieks darbam ar personām ar atkarības problēmām,
* psihologs.

Pašvaldībā **pieejamais atbalsts ģimenēm ar bērniem**[[3]](#footnote-4):

* vecāku atbalsta grupas (viena vecāka ģimenēm), kuras organizē un vada Sociālā dienesta psihologs un sociālais darbinieks;
* atbalsts ģimenēm, kurās ir bērns ar invaliditāti (sociālās rehabilitācijas pasākumu nodrošināšana, kanisterapija, mūzikas terapija, reitterapija, asistenta pakalpojums, vides pieejamības nodrošinājums mājoklim).

Valstspilsētu un novadu izglītības pārvalžu vadītāju 2023. gada 15. jūnija seminārā tika prezentēts pakalpojumu piedāvājums Latvijā bērniem un ģimenēm ar dažāda veida grūtībām. Kā visbiežāk **iztrūkstošais pakalpojumu piedāvājums bērniem** valstī, t.sk. Jelgavas novadā:

* bērniem ar autiskā spektra traucējumiem,
* bērniem, kuri iesaistīti vienaudžu pāridarījumos,
* bērniem ar agrīnām uzvedības grūtībām, uzmanības deficītu, hiperaktsivitāti,
* bērniem ar sociālemocionālām grūtībām, trauksmi, distresu.

Kā visbiežāk **iztrūkstošais pakalpojumu piedāvājums ģimenēm** minēts:

* topošiem vecākiem ar atkarības problēmām,
* mātēm ar pēcdzemdību depresiju,
* vecākiem ar nespēju izveidot emocionālu saiti ar bērnu pēc bērna piedzimšanas,
* jaunajiem vecākiem ar intelektuālās, garīgās attīstības traucējumiem,
* ļoti jauniem vecākiem ar zemiem ienākumiem.

Jelgavas novadā trūkst pakalpojumi un atbalsta pasākumi ģimenēm, bērniem un jauniešiem ar dažāda veida grūtībām.

### Pašvaldības policijas prevencijas darbs

Jelgavas novada Pašvaldības policija veic **preventīvo darbu ar nepilngadīgajiem**, t.sk. organizē lekcijas izglītības iestādēs. 2022./2023.m.g. notikušas 13 lekcijas, kuras apmeklējuši 321 izglītojamais.

1.10. tabula: Pašvaldības policijas preventīvais darbs, 2022./2023.m.g.

Avots: Jelgavas novada pašvaldības policija

|  |  |  |
| --- | --- | --- |
|  | *2022./2023.m.g.* | *Kopā* |
| *sep* | *okt* | *nov* | *dec* | *jan* | *feb* | *mar* | *apr* | *mai* |
| *1* | *2* | *3* | *4* | *5* | *6* | *7* | *8* | *9* | *10* | *11* |
| Preventīvo pasākumu skaits ar nepilngadīgajiem | 12 | 7 | 15 | 22 | 18 | 12 | 11 | 12 | 27 | **136** |
| Izglītības iestādēs notikušo lekciju skaits | **-** | **-** | **-** | **-** | **-** | 4 | 1 | 2 | 6 | **13** |
| Lekcijās piedalījušos skolēnu skaits  |  |  |  |  |  | 137 | 14 | 58 | 132 | **321** |
| Uzsāktie administratīvā pārkāpuma procesi | 4 | 2 | 3 | 3 | 4 | 3 | 4 | 2 | - | **25** |

* 1. **PMP prevencijas starpinstitūciju sadarbības modelis**

PMP prevencijas darbam pašvaldībā ir vairāki līmeņi, kas nodrošina secīgu preventīvā darba īstenošanu. Tie ir: **izglītības iestādes līmenis**, **starpprofesionālais līmenis** un **starpinstitucionālais līmenis**.

1.4. attēls: PMP prevencijā iesaistītās puses.

Pašvaldībā katrā izglītības iestādē ir izveidota **izglītības iestādes atbalsta komanda**, kas identificē izglītojamos ar PMP risku un darbojas risku mazināšanā un novēršanā izglītības iestādes līmenī. Atbalsta komandas darbība lielākoties tiek organizēta ņemot vērā VISC izstrādātos metodiskos ieteikumus “Atbalsta komandas darba organizācija izglītības iestādē”.

Gadījumos, kad izglītības iestādes resursi ir izsmelti vai trūkst kompetence situācijas risināšanā un/vai atbalsta sniegšanā, tiek iesaistīta pašvaldības **starpprofesionālā komanda**. Starpprofesionālo sadarbību pašvaldībā reglamentē “Rīcības plāns darbā ar izglītojamo disciplīnas pārkāpumu, neattaisnotu kavējumu un nepietiekamu vērtējumu gadījumiem Jelgavas novadā”, kurā ir noteikti sadarbības līmeņi, iesaistītās personas un rīcības soļi disciplīnas pārkāpumu, neattaisnotu kavējumu un nepietiekamu vērtējumu gadījumu savlaicīgai identificēšanai un problēmu novēršanai.

Savukārt, lai īstenotu bērnu tiesību aizsardzību Jelgavas novada administratīvajā teritorijā, ir izveidota pašvaldības **Bērnu tiesību aizsardzības starpinstitucionālā sadarbības vienība** (turpmāk – SSV). SSV darbojas jau kopš 2012.gada, kad ar 2012.gada 20.decembra domes lēmumu (protokols Nr. 16, 32. §) tika apstiprināts SSV nolikums un sastāvs.

* 1. **Esošās situācijas SVID analīze**

Secinājumi par esošo situāciju, t.sk. PMP riskiem, starpprofesionāļu un starpinstitūciju sadarbības modeļa efektivitāti, ir apkopoti SVID analīzes modelī.

1.11. tabula: Situācijas analīze “PMP prevencijas sistēma un ieviešanas plāns” izstrādei.

|  |  |
| --- | --- |
| **Stiprās puses** | **Vājās puses** |
| * Pašvaldībā ir izstrādāts Rīcības plāns darbā ar izglītojamo disciplīnas pārkāpumu, neattaisnotu kavējumu un nepietiekamu vērtējumu gadījumiem, kurā noteikta pašvaldības iestāžu sadarbība.
* Pieejami speciālistu resursi darbā ar izglītojamajiem:
* katrā izglītības iestādē ir pedagogs karjeras konsultants, medmāsa, logopēds (dažādās izglītības iestādēs ir dažādas slodzes);
* katrā pagastā ir jaunatnes lietu darbinieks, sociālais darbinieks, bāriņtiesas darbinieks, pašvaldības policijas inspektors;
* sociālā dienestā ir Atbalsta nodaļa, kurā pieejami sociālais darbinieks darbam ar ģimeni ar bērniem (3 darbinieki), ģimenes asistents (3 darbinieki) sociālais darbinieks darbam ar personām ar atkarības problēmām, psihologs.
* Pedagogiem ir pieejami mācību materiāli dažādos mācību priekšmetos, kas dod iespēju individualizētam darbam (uzdevumi.lv, apgāda “Zvaigzne ABC” mācību platforma “Māconis” u.tml.).
* Pedagogu piesaistei un atbalstam pašvaldībā noteikta studiju mācību maksas kompensācija (80% apmērā) pedagogiem.
* Izveidota atbalsta komanda katrā izglītības iestādē.
* Četros pagastos jaunatnes darbinieki ir izgājuši mentora kursus un darbojas individuāli ar PMP jauniešiem.
 | * Starpinstitūciju līmenī nav definēta atbildīgā institūcija PMP risku identificēšanai, stratēģisko lēmumu virzīšanai un īstenošanas uzraudzībai.
* Pašvaldībā trūkst rīcības plāns savlaicīgai, agrīnai PMP risku identificēšanai un veicamajiem preventīvajiem pasākumiem.
* Pedagogiem trūkst prasmes strādāt ar bērniem ar speciālām vajadzībām.
* Pedagogu pārslodze un trūkums.
* Nepietiekošs atbalsta speciālistu skaits un pieejamība.
* Nevienlīdzīgas iespējas skolēnam mācību atbalsta pakalpojumu saņemšanā atbalsta speciālistu nevienmērīga pārklājuma dēļ.
* Nav apmaksātas individuālās mācību priekšmetu konsultācijas un personalizēts pedagoga konsultanta atbalsts.
* Trūkst pakalpojumi un atbalsta pasākumi ģimeņu atbalstam ar dažāda veida grūtībām.
* Digitālā plaisa sociāli neaizsargātajām grupām izglītības iestādēs.
* Nav informācijas pēctecība bērnam mainot izglītības iestādi.
* Skolas un jaunieši nav pietiekami informēti par iespējām ko piedāvā novada jauniešu centri.
 |
| Riski | Iespējas |
| * Pedagogu novecošanās.
* Grūtības atrast atbalsta speciālistus, jo speciālisti uzsāk privātprakses vai izvēlas darbu pilsētas skolās, kur lielāks atalgojums.
* Nav vienlīdzīga kapacitāte un slodze jaunatnes darbiniekiem pagastos.
* Pedagogiem ir pārlieku liela slodze un nav laika resursu.
* Pedagogu izdegšana.
* Pedagogi nav gatavi tik lielam psiholoģiskam slogam.
* Ģimenēm ar vājām sociālām prasmēm trūkst speciālistu atbalsta.
* Ģimenes nav atbalstošas PMP risku mazināšanā.
 | * Katrā pagastā ir jaunatnes darbinieks- mentors.
* Veicināt sadarbību starp jauniešu centriem un skolām un savlaicīgi nodot informāciju par PMP jauniešiem.
* Veidot sadarbības tīklu, precīzi definējot atbildīgo institūciju pašvaldībā un iesaistīto institūciju lomu mācību pārtraukšanas novēršanā
* Veidot skrīningu katram bērnam 2x gadā (oktobris, janvāris) PMP risku izvērtēšanai.
* Skolā ir atvērta un brīvi pieejama datorklase.
* Piešķirt datoru katram skolēnam.
* Veidot profesionālās pilnveides programmas pedagogiem, nodrošināt supervīzijas, kovīzijas.
* Skolās izmantot vieglās valodas mācību līdzekļus.
* Sociālo pakalpojumu paplašināšana ģimenēm.
* Veicināt NVO izveidošanos pašvaldībā darbam ar PMP riska grupas jauniešiem.
* Stiprināt klases audzinātāju kapacitāti.
* Paplašināt atbalsta speciālistu piedāvājumu, iesaistot mentorus.
* Uzlabot sadarbību ar ģimenes ārstiem.
 |

# **PMP prevencijas stratēģija un rīcības plāns**

PMP prevencijas aktivitāšu plānošanai, īstenošanai un izvērtēšanai tiks izmantots trīs līmeņu prevencijas modelis*.*

2.1. attēls: PMP prevencijas trīs līmeņu modelis.

►Universāla prevencija – PMP riska novēršanas pasākumi, kas mērķēti uz visu izglītojamo mācību sniegumu, labsajūtas un motivācijas veicināšanu. Būtībā šie pasākumi ir vērsti uz PMP riska faktoru novēršanu jeb tādas vides veidošanu, kas nepieļauj PMP risku iestāšanos. Universālie PMP prevencijas pasākumi aptver skaitliski ievērojami lielāko mērķa grupu, t. i., visus izglītojamos.

►Mērķtiecīga jeb selektīva prevencija – atbalsta pasākumi atsevišķām izglītojamo grupām, kas noteiktas, balstoties uz PMP riska monitoringa rezultātiem, kas palīdz agrīni diagnosticēt un risināt problēmas, piemēram, iekavēta mācību satura apguve, atbalsta vajadzības u. c. Mērķtiecīga prevencija ir vērsta uz atsevišķām PMP riska grupām, bet tās uzdevums ir noteikt piemērotus reaģēšanas un intervences pasākumus, lai motivētu izglītojamos mācību turpināšanai, veicinātu labbūtību un uzlabotu mācību sniegumu.

►Pielāgota jeb indicēta prevencija – izglītojamajiem, kuri nonākuši sarežģītās jeb krīzes situācijās, kuri atsvešinās no izglītības iestādēm un kurus raksturo augsts PMP risks, ir nepieciešami intensīvi, individuāla līmeņa atbalsta pasākumi gan izglītības iestādē, gan ārpus tās. Šai grupai ir jānodrošina krīzes intervences pasākumi, kas aptur PMP risku progresēšanu, kā arī mazina to ietekmi.

1. 1. **Stratēģiskie mērķi**

Balstoties esošās situācijas izvērtējumā un SVID analīzē, darba grupā tika definēti PMP prevencijas sistēmas mērķi un sasniedzamie rezultāti.

2.1. tabula: Stratēģiskie mērķi un sagaidāmie rezultāti.

| Nr. | MĒRĶIS | SAGAIDĀMAIS REZULTĀTS |
| --- | --- | --- |
| *1* | *2* | *3* |
| ❶ UNIVERSĀLĀ PREVENCIJA |
| 1. | Droša un iekļaujoša mācību vide | * Mazinājies izglītojamo skaits, kuri piedzīvojuši vardarbību izglītības iestādē.
* Pieaudzis izglītojamo skaits, kuriem uzlabojas mācību sasniegumi.
 |
| 2. | Jauniešu kopienas stiprināšana | * Pieaudzis izglītojamo skaits, kuri iesaistīti ārpusskolas/jaunatnes aktivitātēs.
* Pieaugusi izglītojamo pilnvērtīga brīvā laika izmantošana.
* Uzlabojies jauniešu vērtējums par aktivitāšu pieejamību pašvaldībā.
 |
| 3. | Vecāku izglītošana un līdzdalība izglītības procesā | * Uzlabojusies vecāku kompetence audzināšanas jautājumos.
* Palielinājusies vecāku iesaiste izglītības procesos.
* Uzlabojušās vecāku un bērnu savstarpējās attiecības.
 |
| 4. | Starpinstitucionālā sadarbības tīkla stiprināšana | * Noteiktas pašvaldības un pašvaldības institūciju lomas PMP prevencijā un iesaiste PMP prevencijas procesos.
* Uzlabojusies savlaicīga PMP riska izglītojamo identificēšanas prakse pašvaldības līmenī un izglītības iestādēs.
 |
| 5.  | Sabiedrības izpratnes par izglītības nozīmi veicināšana | * Palielinājusies pašvaldības iedzīvotāju izpratne par izglītības nozīmi labklājības nodrošināšanā.
 |
| ❷ MĒRĶTIECĪGĀ PREVENCIJA |
| 6. | Pedagogu kompetences stiprināšana darbā ar PMP riska izglītojamiem | * Pieaudzis pedagogu un jaunatnes darbinieku skaits, kuri apguvuši prasmes un zināšanas darbā ar bērniem ar speciālām vajadzībām.
* Pieaugusi pedagogu pašefektivitātes izjūta darbā ar PMP riska izglītojamiem.
 |
| 7. | Agrīnas prevencijas pasākumi | * Uzlabojusies izglītojamo lasītprasme.
 |
| 8. | Mērķēts atbalsts izglītojamajiem (PMP riska grupa) | * Palielinājies individuāli sniegts atbalsts izglītojamajiem.
* Samazinājies izglītojamo ar zemiem mācību sasniegumiem skaits.
 |
| 9. | Vienaudžu savstarpējo attiecību uzlabošana izglītības iestādēs | * Mazinājies izglītojamo, kuri piedzīvojuši vardarbību izglītības iestādē, skaits.
 |
| 10. | Mērķtiecīga sadarbība ar PMP riska izglītojamo vecākiem | * Pašvaldībā ir pieejami vecāku prasmju pilnveides kursi.
* Pašvaldībā ir pieejams dažāda veida atbalsts sociālā riska ģimenēm.
 |
| ❸ PIELĀGOTĀ PREVENCIJA |
| 11. | Mērķēts atbalsts izglītojamajiem ar augstu PMP risku | * Pašvaldībā ir pieaugusi atbalsta pakalpojumu pieejamība izglītojamajiem.
* Pašvaldībā ir uzlabojusies starpinstitūciju koordinācija atbalsta nodrošināšanā bērniem un jauniešiem.
* Samazinājies izglītojamo, kuri 9. klasi beidz ar liecību, skaits.
* Uzlabojusies izglītojamo attieksme pret mācībām, pieaugusi izglītības vērtība.
 |

Lai novērtētu PMP novēršanas kontekstā panākto progresu, stratēģiskajiem mērķiem ir definēti politikas rezultāta rādītāji. Lai veidotu vienotu, savstarpēji saskaņotu un hierarhiski pakārtotu PMP novēršanas plānošanas un uzraudzības sistēmu pašvaldībā, tajā iekļauto mērķu un rādītāju noteikšanai nepieciešama datu uzkrāšana gan izglītības iestāžu, gan pašvaldības līmenī.

2.2. tabula:Stratēģisko mērķu politikas rezultatīvie rādītāji.

| Nr. | Rezultatīvie rādītāji | Bāzes vērtība  | Sasniedzamā tendence | Datu avots |
| --- | --- | --- | --- | --- |
| 2026 | 2028 |
| *1* | *2* | *3* | *4* | *5* | *6* |
| ❶ UNIVERSĀLĀ PREVENCIJA |
| 1. | Izglītojamo, kuri piedzīvojuši vardarbību izglītības iestādē, īpatsvars. | 58% 1.-3.klašu skolēni; 46% 4.-9.klašu skolēni(2023.g.) | 40% 1.-3.klašu skolēni; 40% 4.-9.klašu skolēni | 25% 1.-3.klašu skolēni; 25% 4.-9.klašu skolēni | Aptauja  |
| 2. | Izglītojamo skaits, kuri ir iesaistīti vismaz vienā ārpusskolas aktivitātē, īpatsvars | tiks noteikts 2024.g | pieaug | pieaug | IKMS\*/VIIS\*\* |
| 3. | Izglītojamo skaits uz atbalsta personāla likmi | tiks noteikts 2024.g | izglītojamo skaits uz likmi samazinās | izglītojamo skaits uz likmi samazinās | IKMS/VIIS |
| 4. | Izglītojamo īpatsvars, kuri pēc pamatizglītības pabeigšanas turpina mācības  | 84%(2023.g.) | 87% | 90% | Aptauja |
| 5. | Jauniešu (13-17 g.v.) īpatsvars, kuri piedalās jauniešu centru aktivitātēs, %  | 23%(2022.g)  | 26% | 30% | Reģistrēto klientu skaits JC |
| ❷ MĒRĶTIECĪGĀ PREVENCIJA  |
| 5. | Izglītojamo, kas ilgstoši un neattaisnoti kavē mācības, īpatsvars. | 5,6%(2023.g.) | 4,0% | 2,0% | VIIS |
| 6. | Izglītojamo (1.-8.klase) ar nepietiekamiem mācību sasniegumiem mācību gada noslēgumā īpatsvars | *9,5%**(2023.g.)* | 8% | 5% | e-klase |
| ❸ PIELĀGOTĀ PREVENCIJA |
| 7. | Izglītojamo, kuri 9. klasi beidz ar liecību, īpatsvars. | 9.3%(2023.g.) | 7% | 5% | VIIS |
| \*- izglītības kvalitātes monitoringa sistēma\*\* - valsts izglītības informācijas sistēma |

* 1. **Rīcības plāns**

Rīcības plānā iekļauti izvirzītie mērķi, PMP prevencijas aktivitātes, sagaidāmie rezultāti, atbildīgās un iesaistītās puses, aktivitāšu īstenošanas periods un potenciālais finansējuma avots.

2.3. tabula: Rīcības plāns: vidēja termiņa PMP prevencijas aktivitāšu plāns.

| Nr. | Mērķis | Nr. | Prevencijas aktivitāte | Sasniedzamais rezultāts | Atbildīgā institūcija | Iesaistītās institūcijas | Īstenošanas periods | Finansējuma avots |
| --- | --- | --- | --- | --- | --- | --- | --- | --- |
| 2024 | 2025 | 2026 | 2027 | 2028 |
| *1* | *2* | *3* | *4* | *5* | *6* | *7* | *8* | *9* |
| ❶ UNIVERSĀLĀ PREVENCIJA |
| 1. | Droša un iekļaujoša mācību vide | 1.1. | Pasākumi sociāli emocionālo prasmju pilnveidei un emocionālās labbūtības stiprināšanai  | Visās skolās tiek īstenota sociāli emocionālās audzināšanas programma | Skolas[[4]](#footnote-5), IP | NVO | X | X | X | X | X | ES fondi, pašvaldības budžets,valsts budžets |
| 1.2. | Individualizētas pieejas nodrošināšana mācību un audzināšanas procesā | Uzlabojas mācību sasniegumi | Skolas |  | X | X | X | X | X | ES fondi, valsts budžets |
| 1.3. | Drošas izglītības iestādes politika | Pašvaldības un skolu normatīvajos dokumentos iekļauti un regulāri aktualizēti pasākumi skolu vides drošības un iekļaujošas izglītības nodrošināšanai | Skolas, BTA speciālists |  | X | X | X | X | X | Pašvaldības budžets |
| 1.4. | Pasākumi vardarbības mazināšanai | Samazinājušies vardarbības rādītāji aptauju rezultātos, izglītojamie zina rīcības algoritmu vardarbības gadījumā | Skolas, BTA speciālists |  | X | X | X | X | X | ES fondi, valsts budžets, pašvaldības budžets |
| 1.5. | Mācību vides pielāgošana iekļaujošai izglītībai | Skolās ir pieejamas telpas individuālajam mācību darbam, nodrošināta vides pieejamība izglītojamiem ar funkcionāliem traucējumiem | Skolas, BTA speciālists |  | X | X | X | X | X | ES fondi, valsts budžets, pašvaldības budžets |
| 1.6. | Karjeras izglītība | Katrai skolai ir pieejami karjeras konsultanta pakalpojumi, lai sniegtu metodisku, informatīvu un konsultatīvu atbalstu karjeras izglītības īstenošanai, kā arī individuālas konsultācijas 7.-12. klašu skolēniem karjeras plānu izstrādē. | IP Atbalsta nodaļa, Skolas |  |  | X | X | X | X | ES fondi, pašvaldības budžets |
| Skolās regulāri (1x gadā) tiek organizētas Karjeras dienas, kurās piedalās darba devēju, uzņēmumu, dažādu profesiju pārstāvji. | IP, Skolas |  | X | X | X | X | X | ES fondi, pašvaldības budžets |
| 1.7. | Skolēnu labizjūtas monitorings | Reizi gadā visās izglītības iestādēs veikta aptauja par skolēnu labizjūtu | IP Atbalsta nodaļa |  | X | X | X | X | X | ES fondi, valsts budžets, pašvaldības budžets  |
| 2. | Jauniešu kopienas stiprināšana | 2.1. | Neformālās izglītības pasākumi jauniešiem  | Jauniešu centros iesaistīti 24% jauniešu | IP Jaunatnes lietu nodaļa |  | X | X | X | X | X | ES fondi, valsts budžets, pašvaldības budžets |
| 2.2. | Jauniešu skaits, kas iesaistīti pašvaldības brīvprātīgajā darbā | Palielinās jauniešu skaits, kas lietderīgi pavada brīvo laiku | IP Jaunatnes lietu nodaļa |  | X | X | X | X | X | ES fondi, pašvaldības budžets |
| 2.3. | Mentora programma | Visi jaunatnes darbinieki izgājuši mentora apmācības | IP Jaunatnes lietu nodaļa |  |  | X | X | X | X | ES fondi, pašvaldības budžets |
| 3. | Vecāku izglītošana un līdzdalība izglītības procesā | 3.1. | Iniciatīvas, kas veicina bērnu un vecāku sadarbību | Uzlabojušās bērnu un vecāku attiecības | Skolas | NVO | X | X | X | X | X | Pašvaldības budžets, ES fondi, valsts budžets |
| 3.2. | Pieaugušo neformālas izglītības pasākumi (pasākumi, darbnīcas) par bērnu audzināšanu | Iesaistīti vismaz 30% vecāku; Pieaugusi vecāku izpratne par audzināšanas jautājumiem | Skolas | NVO |  |  | X | X | X | ES fondi, pašvaldības budžets |
| 3.3. | Nodarbības vecākiem par bērnu drošību un aprūpi pamatojoties uz normatīvajiem dokumentiem | Pieaugusi vecāku izpratne un atbildība par drošu, uz izaugsmi vērstu ģimenes vidi | Bāriņtiesa, pašvaldības policija |  | X | X | X | X | X | ES fondi, valsts budžets, pašvaldības budžets |
| 3.4. | Izglītojoši pasākumi vecākiem bērnu vecumposmu izpratnei un pozitīvas disciplinēšanas metožu apgūšanai | 10 grupām novadītas izglītojošas nodarbības vecākiem | Sociālais dienests |  | X | X | X | X | X | ES fondi, valsts budžets, pašvaldības budžets |
| 3.5. | Skolas padomes stiprināšana izglītības iestādēs | Vecāki aktīvi iesaistās skolas padomes darbā | Skolas |  |  | X | X | X | X | ES fondi, pašvaldības budžets |
| 4. | Starp-institucionālā sadarbības tīkla pilnveidošana | 4.1. | Apmācības, labās prakses pārnese u.tml. kompetences stiprināšana starpinstitūciju sadarbībā iesaistīto pašvaldības iestāžu darbiniekiem | Notikušas apmācības, pieredzes apmaiņas braucieni pašvaldības iestāžu darbiniekiem | IP, Sociālais dienests, bāriņtiesa, pašvaldības policija, projektu nodaļa |  | X | X | X | X | X | ES fondi, pašvaldības budžets |
| 4.2. | Ārvalstu labās prakses apzināšana un pārnese starpinstitucionālās sadarbības veidošanā | 5 starptautiskās pieredzes apmaiņas braucieni | IP, Projektu nodaļa |  |  | X | X | X | X | ES fondi |
| 4.3. | Izstrādāta efektīva starpinstitūciju sadarbības kārtība, definējot pašvaldības institūciju lomas PMP prevencijā un iesaisti PMP prevencijas procesos | Izstrādāts un ieviests starpinstitūciju sadarbības algoritms  | SSV |  | X |  |  |  |  | Pašvaldības budžets |
| 5. | Sabiedrības izpratnes par izglītības nozīmi veicināšana | 5.1. | Informatīvas kampaņas sociālos tīklos par izglītības nozīmi un satura izpratni | Samazinājies izglītojamo skaits, kas 9.klasi beiguši ar liecību | Skolas | JNP Sabiedrisko attiecību nodaļa |  | X | X | X | X | ES fondi, pašvaldības budžets |
| ❷ MĒRĶTIECĪGĀ PREVENCIJA |  |
| 6. | Pedagogu, atbalsta speciālistu, jaunatnes darbinieku, sociālās jomas darbinieku kompetences un kapacitātes stiprināšana darbā ar PMP riska izglītojamiem | 6.1. | Supervīzijas u.c. profesionālās pilnveides atbalsta pasākumi pedagogiem un speciālistiem, kas strādā ar PMP riska jauniešiem | Nodrošinātas supervīzijas, kovīzijas pedagogiem, atbalsta speciālistiem, jaunatnes darbiniekiem | IP Atbalsta nodaļa, izglītības iestāžu vadītāji, IP Jaunatnes lietu nodaļa, Sociālais dienests |  | X | X | X | X | X | ES fondi, pašvaldības budžets, valsts budžets |
| 6.2. | Labās prakses apzināšana un pārnese | Pedagoģiskā darba vērošana, atklāto noarbību vadīšana, metodisko darbu izstrāde | Projektu nodaļa, IP |  | X | X | X | X | X | ES fondi, pašvaldības budžets |
| 6.3. | Pedagogu, atbalsta speciālistu, jaunatnes darbinieku u.c. iesaistīto speciālistu profesionālā pilnveide | Pedagogi un speciālisti apmeklējuši kursus par speciālo izglītību un darbu ar bērniem ar uzvedības grūtībām | IP, skolas, Sociālais dienests |  | X | X | X | X | X | ES fondi, pašvaldības budžets |
| 6.4. | Darbinieku kapacitātes izvērtēšana atbalsta sniegšanā | Reizi gadā izvērtēta atbalsta speciālistu slodžu sadalījuma atbilstība atbalsta nodrošināšanā | IP Atbalsta nodaļa, IP Jaunatnes lietu nodaļa |  | X | X | X | X | X | Pašvaldības budžets |
| 7. | Agrīnās prevencijas pasākumi  | 7.1. | Lasītprasmes veicināšanas aktivitātes pirmsskolas un sākumskolas posmā | Uzlabojušies 1.-4.klašu diagnosticējošo darbu rezultāti | Skolas |  | X | X | X | X | X | ES fondi, pašvaldības budžets |
| 8. | Mērķēts atbalsts izglītojamajiem (PMP riska grupa) | 8.1. | Atbalsts bērniem ar uzvedības grūtībām un viņu ģimenēm | Sniegts atbalsts bērniem ar uzvedības grūtībām un viņu ģimenēm  | IP Atbalsta nodaļa, Sociālais dienests | NVO – potenciālais pakalpojuma sniedzējs | X | X | X | X | X | ES fondi, pašvaldības budžets |
| 8.2. | Pieredzes paplašināšana PMP riska grupas bērniem | PMP riska grupas jaunieši iesaistīti neformālās izglītības projektos, aktivitātēs | IP, Projektu nodaļa | NVO – potenciālais pakalpojuma sniedzējs | X | X | X | X | X | ES fondi |
| 8.3. | Individuālās pārrunas par bērnu tiesībām un pienākumiem | Samazinājies nepilngadīgo likumpārkāpēju skaits | Pašvaldības policija |  | X | X | X | X | X | Pašvaldības budžets |
| 8.4. | Nodarbību kurss klašu audzināšanas stundās 5.-9.klasēs par dienas plānošanu, pašorganizācijas un pašdisciplīnas prasmju attīstīšana | Izglītojamie apguvuši laika un darbu plānošanas pamatprasmes | Skolas |  | X | X | X | X | X | Pašvaldības budžets |
| 8.5. | Neformālās izglītības pasākumi par savstarpējo attiecību uzlabošanu | Skolās tiek īstenotas programmas, komandu saliedēšanas pasākumi u.tml. | Skolas | NVO – potenciālais pakalpojuma sniedzējs un/vai sadarbības partneris |  |  | X | X | X | ES fondi, pašvaldības budžets |
| 9. | Vienaudžu savstarpējo attiecību uzlabošana izglītības iestādēs | 9.1. | Praktiskas nodarbības par mobinga mazināšanu | Samazinājies skolēnu skaits, kas piedzīvojuši dažāda (emocionālus, fiziskus u. c.) veida pāridarījumus skolā. | Skolas | NVO – potenciālais pakalpojuma sniedzējs | X | X | X | X | X | ES fondi, pašvaldības budžets, valsts budžets |
| 9.2. | Programma izglītības iestādēs vienaudžu savstarpējo attiecību uzlabošanai | 3 izglītības iestādēs tiek īstenota programma (MOT, e-TAP vai tml.) | Aizupes psk., Kalnciema pag.psk., Zaļenieku KAV | NVO – potenciālais pakalpojuma sniedzējs | X |  | X |  | X | Pašvaldības budžets, ES fondi |
| 10. | Mērķtiecīga publiski pieejamo resursu izmantošana | 10.1. | Informatīvs atbalsts par interneta pieejas iespējām, pieeja datoram un interneta pieslēgumam skolā mājasdarbu un individuālo darbu veikšanai, individuāla darbu plānošana (darbu, kam nepieciešama pieeja internetam, aizvietošana ar citiem uzdevumiem) | Paaugstinātas prasmes individuālo darbu plānošanā izmantojot publiski pieejamos resursus | Skolas, bibliotēkas |  | X | X | X | X | X | Pašvaldības budžets |
| 11. | Mērķtiecīga sadarbība ar PMP riskam pakļauto izglītojamo vecākiem | 11.1. | Atbalsta grupas, vecāku prasmju pilnveides programmas vecākiem | Izveidotas un īstenotas programmas vecākiem, kuru bērniem ir speciālās vajadzības (piemēram, AST, uzvedības grūtības), samazinājies ģimeņu ar bērniem skaits, kuras nonāk SD redzeslokā | Sociālais dienests |  | X | X | X | X | X | ES fondi, pašvaldības budžets |
| 12. | Skolas kā kopienas stiprināšana | 12.1. | Nepieciešamās apmācības un resursu nodrošināšana pedagogiem, lai tie varētu veiksmīgi strādāt ar skolēniem un viņu vecākiem kopīgi darbojoties kopienas attiecību stiprināšanā. | Izveidotas aktīvas skolas vecāku padomes, kuras piedalās skolas aktivitātēs un projektos, organizē kopīgas aktivitātes, kas veicina sabiedrības iesaistīšanos. | IP, Skolas |  |  |  | X | X | X | ES fondi, pašvaldības budžets |
| ❸ PIELĀGOTĀ PREVENCIJA |  |
| 13. | Mērķēts atbalsts PMP riska grupas izglītojamajiem  | 13.1. | Individuālas konsultācijas mācību priekšmetu apguvē | Pieejams finansējums individuālām konsultācijām | IP Izglītības programmu nodaļa |  |  |  | X | X | X | ES fondi, pašvaldības budžets |
| 13.2. | Mentora/ konsultatīvs (uzticības persona iestādē) atbalsts | Pieejams mentors individuālām konsultācijām  | Skolas/ Jauniešu centri |  |  | X | X | X | X | ES fondi, pašvaldības budžets |
| 13.3. | Nodrošinātas izglītošanās iespējas visiem bērniem neatkarīgi no garīgās/fiziskās attīstības un spējām | Visās skolās nodrošinātas speciālās izglītības programmas, pieejami atbalsta speciālisti (t.sk. pedagoga palīgs, asistents) | IP Izglītības programmu nodaļa |  |  | X | X | X | X | ES fondi, pašvaldības budžets |
| 13.4. | Paplašināta atbalsta speciālistu pieejamība | IP ir izveidota atbalsta speciālistu komanda, kas pieejama visām izglītības iestādēm  | IP Atbalsta nodaļa |  |  | X | X | X | X | ES fondi, pašvaldības budžets |
| 14. | PMP riska grupas izglītojamo iesaistīšana neformālās aktivitātēs | 14.1. | Izveidots sadarbības modelis izglītības iestādēm un jauniešu centriem | Izveidota informācijas nodošanas shēma, sadarbības modelis par skolēniem ar augstu PMP risku | IP Atbalsta nodaļa, IP Jaunatnes lietu nodaļa |  | X | X | X | X | X | ES fondi, pašvaldības budžets |
| 15. | Sociālpsiholo-ģiskais atbalsts izglītojamiem un ģimenēm | 15.1. | Attīstīti daudzveidīgi atbalsta pakalpojumi | Attīstīti pakalpojumi ģimenēm, kurās ir bērns ar dažāda veida grūtībām  | Sociālais dienests | NVO – potenciālais pakalpojuma sniedzējs |  |  | X | X | X | ES fondi, valsts budžets, pašvaldības budžets |

* 1. **PMP prevencijas rīcības plāna ieviešanas uzraudzība un pārskatīšana**

Programmas ieviešanas uzraudzības sistēmas pamatuzdevums ir nodrošināt savlaicīgu un rezultatīvu PMP prevencijas aktivitāšu 2023.-2028. gadam ieviešanu un analīzi (skat. 2.2. attēlu). Par programmas vispārēju ieviešanu un resursu piešķiršanu rīcības plānā noteikto darbību īstenošanai atbildīga ir pašvaldība. Par programmas ieviešanas koordinēšanu un uzraudzību atbildīga ir Izglītības pārvalde. Par stratēģijas īstenošanu atbildīgās puses ir noteiktas rīcības plānā. Programmas ieviešanas uzraudzības pamatā ir regulārs izvērtējums par to, vai un kā tiek īstenotas rīcības plānā noteiktās darbības (skat. 2.4. tabulu).

PMP prevencijas sistēma ir papildināma atbilstoši ES, valsts un reģionāla mēroga aktualitātēm izglītības un sociālās jomas politikā, cita starpā, ņemot vērā informāciju par nākamajā plānošanas periodā pieejamajiem ES u.c. finanšu resursiem.

2.2.attēls. Programmas ieviešanas uzraudzības sistēmas pušu lomas.

2.4.tabula. PMP prevencijas sistēmas ieviešanas uzraudzības procesi, termiņi un atbildīgie.

| **Nr.p.k.** | **PMP prevencijas sistēmas uzraudzības procesi** | **Termiņi** | **Atbildīgā institūcija/darbinieks** | **Kārtība** |
| --- | --- | --- | --- | --- |
| *1* | *2* | *3* | *4* | *5* |
| 1. | Izpilddirektora rīkojums par atbildības noteikšanu programmas ieviešanas koordinēšanā un uzraudzībā | 2024.gada janvāris | Izpilddirektors | Izdots rīkojums, iepazīstinātas iesaistītās puses |
| 2. | Datu un informācijas iegūšana  | Reizi gadā augustā | Atbildīgās institūcijas un speciālisti atbilstoši rīcības plānam | Sagatavo un iesniedz Izglītības pārvaldei apkopotu informāciju par prevencijas aktivitāti un sasniegto rezultātu |
| 3. | Datu un informācijas apkopošana | Reizi gadā septembrī | Izglītības pārvalde | Apkopo informāciju, sagatavojot ikgadējo pārskatu par PMP prevencijas sistēmas ieviešanu (paraugs *2.5. tabula)* |
| 4. | Sasniegto starprezultātu izvērtēšana un prevencijas aktivitāšu nākamajam gadam noteikšana | Reizi gadā oktobrī | SSV  | SSV izvērtē prevencijas plāna ieviešanas norisi, aktualizē prevencijas aktivitātes un nepieciešamos izdevumus aktivitātes nodrošināšanai paredz par aktivitāti atbildīgās iestādes budžeta tāmē  |
| 5. | Ieviešanas plāna aktualizēšana | 2026.gada oktobrī  | SSV | SSV izvērtē sasniegtos rezultatīvos rādītājus, iesniegtos priekšlikumus un nepieciešamības gadījumā veic plāna aktualizēšanu un priekšlikumu izstrādāšanu apstiprināšanai domē  |
| 6. | Informācijas par iepriekšējā gadā PMP plāna ietvaros sasniegtajiem rezultātiem apkopošana publicēšanai pašvaldības gada publiskajā pārskatā | Reizi gadā martā | Izglītības pārvalde | Apkopo informāciju par PMP prevencijas sistēmas ieviešanu ziņojumā Plānošanas nodaļai |
| 7. | Pārskata par PMP novēršanu sagatavošana un iesniegšana pašvaldībai | 2028.gada jūnijā | Izglītības pārvalde | Balstoties uz iepriekšējo gadu datiem, apkopo, izvērtē un prezentē pašvaldībai rīcības programmas īstenošanas gaitu |

*2.5. tabula.* Paraugs PMP prevencijas aktivitāšu rezultātu uzskaitei un analīzei.

| PL | MĒRĶIS | AKTIVITĀTE | REZULTATĪVAIS RĀDĪTĀJS | IETEKMES NOVĒRTĒŠANA | IETEKMES FAKTORU ANALĪZE*(skaidrojums par apstākļiem, kas veicināja vai kavēja rezultātu sasniegšanu)* |
| --- | --- | --- | --- | --- | --- |
| IEGULDĪTAIS FINANSĒJUMS (EUR) | AKTIVITĀTES PLĀNOTAIS SASNIEDZAMAIS REZULTĀTS | IZPILDE*(sasniegtā vērtība atbilstoši rezultatīvajam rādītājam)* |
| *1* | *2* | *3* | *4* | *5* | *6* | *7* | *8* |
| ❶ | 1. ...
 |  |  |  |  |  |  |
| 1. …
 |  |  |  |  |  |  |
| ❷ | 1. …
 |  |  |  |  |  |  |
| 1. …
 |  |  |  |  |  |  |
| ❸ | 1. …
 |  |  |  |  |  |  |
| 1. …
 |  |  |  |  |  |  |

1. Informācija no Jelgavas novada pašvaldības mājas lapas un tīmekļa vietnes “Vieta ģimenei – ģimenēm draudzīgākā pašvaldība” (<https://vietagimenei.lv/pasvaldibas/jelgavas-novada-pasvaldiba/>). [↑](#footnote-ref-2)
2. No Jelgavas novada izglītības iestādēm projektā “Pumpurs” nav piedalījušās vienīgi Šķibes pamatskola un Teteles pamatskola. [↑](#footnote-ref-3)
3. Informācija no Jelgavas novada pašvaldības mājas lapas un tīmekļa vietnes “Vieta ģimenei – ģimenēm draudzīgākā pašvaldība” (<https://vietagimenei.lv/pasvaldibas/jelgavas-novada-pasvaldiba/>). [↑](#footnote-ref-4)
4. Šeit un citviet 2.3. tabulā “skolas” ietver izglītības iestādes, kurās tiek īstenota vispārizglītojošā pamatskolas klātienes programma. [↑](#footnote-ref-5)